Yfir þrjátíu árekstrar hafa orðið á höfuðborgarsvæðinu í morgun. Lúmsk hálka var á vegum sem virðist hafa komið mörgum ökumönnum í opna skjöldu. Minnst tíu bílar eru ónýtir.
Vetrarfærð er um allt land og hálka eða hálkublettir á vegum. Ökumenn í Reykjavík virðast ekki hafa verið undir það búnir og miklar tafir hafa verið á umferð vegna árekstra. Morgunninn var því annasamur hjá umferðardeild lögreglunnar og fyrirtækinu Árekstri. Tíu bílar eru ónýtir en engin slys hafa orðið á fólki. Kristján Örn Kristjánsson, framkvæmdastjóri áreksturs, segist ekki muna eftir öðrum eins degi.
það var rosalega mikið að gera, þetta er bara einn annasamasti morgun síðan fyrirtækið var stofnað. við tókum 20 árekstra á milli 8 og 9 og erum komin yfir 30 það sem eftir lifir morgni.
Enn berast tilkynningar um árekstra víðs vegar um borgina, allar tengdar hálku. Lögreglan segir að búast megi við þungri umferð í allan dag. Kristján segir að búnaður ökutækjanna hafi engu skipt í morgun.
Kristján segir að vegirnir hafi virst hálkulausir og akstur ökumanna var eftir því.
Vegagerðin hefur þurft að auka saltmagn á vegum til að bregðast við þessum óvenjulegu aðstæðum. G. Pétur Matthíasson er upplýsingafulltrúi Vegagerðarinnar.
